Minn L- Imżebbel . . . il- pulċinell ta' Ġeżebel . . . Ħbieb , tikxef il- veru wiċċ ta' waħda mill- għaqdiet ewlenin li trid terġa' tniġġeż il- kuxjenza nazzjonali tagħna b' ideoloġiji ta' intolleranza u għadab . Il- mexxejja tagħha qegħdin jisfruttaw it- traġedja soċjali ta' l- immigranti illegali u l- aljenazzjoni tal- poplu konfuż tagħna biex iħawwdu l- imħuħ u jġellduna bejnietna l- Maltin , u agħar minn hekk , bejnietna l- bnedmin . Lill- poplu tagħna , li illum huwa frustrat u qalbu maqtugħa minħabba l- futur li rrovinawlu l- partiti politiċi , qegħdin jipprovaw ibellgħulu li l- problemi ekonomiċi u soċjali tagħna huma kaġun ta' l- immigrazzjoni illegali . Ħafna Maltin diġà qegħdin jitqarrqu , aktarx għax la jafu l- istorja u wisq anqas rawwmu twemminhom fil- ħsieb kritiku u liberu . Biżżejjed nżommu f' moħħna x- xeni tal- waħx li rajna fil- Belt Valletta l- ġimgħa li għaddiet , meta rajna dimostrazzjoni tal- mistħija li tiċħad b' rieda viljakka l- iżjed drittijiet fundamentali tal- bniedem u tinnega jew tinjora l- fatturi storiċi , politiċi u ekonomiċi li welldu l- fenomenu ta' l- immigrazzjoni klandestina mill- Kontinent Afrikan lejn l- Ewropa . Bħallikieku dan ma kienx biżżejjed , l- istituzzjonijiet ta' l- istabblixment tagħna qegħdin ukoll jirkbu dan il- karru moqżież , aktarx għax qatgħu qalbhom li jiġbdu l- appoġġ tal- poplu li illum huwa mxebba' minnhom sal- ponta ta' mnieħru . Il- Gvern m' hu qiegħed juri l- ebda inizjattiva konkreta biex jittratta l- problema , għax jippreferi jara lill- poplu jiżvoga d- dwejjaq tiegħu fuq l- immigranti milli fuq il- Ministri inkompetenti tiegħu . Minflok ġibdet l- attenzjoni tagħna għal dan in- nuqqas , l- Oppożizzjoni suppost Soċjalista għażlet li tisfrutta il- frustrazzjoni tal- poplu , kemm iġġustifikata u kemm le , biex tidher sabiħa u forsi fl- aħħar ssib ruħha fil- gvern . Biex tgħaqad , il- mexxejja ta' l- ikbar unjin fil- pajjiż ( GWU ) qalulna ċar u tond li s- soluzzjonijiet tagħna għal din il- pjaga ma jridux ikunu bilfors " ġusti u umani . " Għaldaqstant , l- individwi " ġusti u umani " f' pajjiżna ma fadallhomx istituzzjoni li tirrappreżenta l- ispirtu u l- moħħ uman tagħhom . Il- politika soċjali f' pajjiżna illum nixfet mill- partiti l- kbar u mis- s / qħab leali lejhom , u niżlet fit- toroq u tferrxet fuq il- mezzi ta' l- informatika , partikularment fil- Bloggosfera Maltija li jien nagħmel parti minnha . Minn hawn inħeġġek tmexxi l- preżentazzjoni elettronika li tinsab fil- Vella . Minkejja li għandi xi riżervi dwar xi rqaqat , nemmen li tagħti tagħrif biżżejjed dwar l- għelt li jistgħu jxerrdu fostna movimenti b' twemmin simili . Lest inpoġġi l- individwalità intellettwali tiegħi fil- ġenb għal ftit biex inwassal messaġġ għal ħafna . Il- poplu jixraqlu jsir jaf il- kawżi , il- fatti u l- effetti . Il- poplu jixraqlu jgħix f' soċjetà razzjonali b' rispett sħiħ lejn id- dinjità u d- drittijiet tal- Bniedem . U fuq kollox , il- poplu tagħna jeħtieġ mexxejja integri li jiżirgħu f' moħħu s- solidarjetà mal- batut fil- waqt li jiżbrulgħu minn qiegħ qalbu l- injoranza u l- mibgħeda . Iddefendi lid- dinjità tal- Bniedem . Iddefendi lid- dinjità tiegħek stess . Qum u għid LE għall- indiferenza , l- intolleranza u r- razziżmu . Għid IVA għas- solidarjetà u t- tolleranza . Għid IVA għall- Bniedem . Mużika : Redemption Song - Bob Marley ( B' dedika lill- immigranti illegali kollha madwar id- dinja u lil dawk kollha li b' xi mod jew ieħor iħabblu moħħhom u / jew imiddu jdejhom biex l- eżistenza umana f' din id- dinja tkun inqas ostili milli hi . ) Ħuġġieġa Oħra minn L- Imżebbel Ħin : - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .